N á v r h

ZÁKON
z ......................2002,

ktorým sa mení  a  dopĺňa zákon  Národnej  rady  Slovenskej republiky č. 312/1993 Z. z. o spotrebnej dani z tabaku a tabakových výrobkov v znení neskorších predpisov

Národná rada Slovenskej republiky sa uzniesla na tomto zákone:

Čl. I
Zákon Národnej rady Slovenskej republiky č. 312/1993 Z. z. o spotrebnej dani z tabaku a tabakových výrobkov v znení zákona Národnej rady Slovenskej republiky č. 182/1994 Z. z., zákona Národnej rady Slovenskej republiky č. 304/1995 Z. z., zákona Národnej rady Slovenskej republiky č. 386/1996 Z. z., zákona č. 367/1997 Z. z.,  zákona č. 333/1998 Z. z., zákona č. 334/1998 Z. z., zákona č. 152/1999 Z. z., zákona č. 339/1999 Z. z., zákona                  č. 253/2000 Z. z. a zákona č. 582/2001 Z. z.  sa mení a dopĺňa takto:
1.	V § 2 písmeno f) znie: 
“f) cenou cigariet cena za spotrebiteľské balenie pre konečného spotrebiteľa, ktorú je výrobca a dovozca povinný uvádzať na známke,”.
2.	V § 2 písm. k) v prvom bode úvodná veta znie:
“1.  tabakový povrazec, ktorý”.
3.	V § 2 písm. m) sa vypúšťajú slová “kratší alebo”.
4.	§ 2 sa dopĺňa písmenami r) a s)  ktoré znejú:
“r) kombinovanou sadzbou dane sadzba dane pozostávajúca zo špecifickej časti  kombinovanej sadzby dane a percentuálnej časti kombinovanej sadzby dane (§ 6 ods. 2),
 s) konečným spotrebiteľom právnická osoba alebo fyzická osoba, ktorá nenakupuje cigarety na obchodné účely.”.
5.	V § 4 sa vypúšťa písmeno c). 
6.	§ 5 a 6 vrátane nadpisov znejú:
“§ 5
Základ dane
(1)	Základom dane tabakových výrobkov s výnimkou cigariet je množstvo tabakových výrobkov vyjadrené v kusoch alebo v kilogramoch.
(2)	Základom dane cigariet, s výnimkou podľa odseku 3, je množstvo cigariet vyjadrené v kusoch a cena cigariet.
(3)	Základom dane cigariet určených na vývoz, ak ide o cigarety, ktoré sa dodávajú  pod rovnakým obchodným názvom na tuzemský trh, je množstvo cigariet vyjadrené v kusoch a cena cigariet, za ktorú sa spotrebiteľské balenie cigariet s rovnakým obchodným názvom a              s rovnakým počtom kusov predáva na tuzemskom trhu konečnému spotrebiteľovi. Základom dane cigariet určených na vývoz, ak ide o cigarety, ktoré sa nedodávajú pod rovnakým  obchodným názvom na tuzemský trh, je množstvo cigariet vyjadrené v kusoch a cena cigariet najpredávanejšej cenovej kategórie s rovnakým počtom kusov v spotrebiteľskom balení na tuzemskom trhu za predchádzajúci kalendárny rok.
§ 6
Sadzby dane
(1) Sadzby dane z tabakových výrobkov s výnimkou cigariet sa ustanovujú takto:
číselný znak  		opis tovaru               			   sadzba dane		  
colného 								 
sadzobníka                                                                                                                                     

2401 30 00		tabakový zvyšok 			450,00 Sk/kg
2402			cigary, cigarky 			    0,95 Sk/kus		     
2403			cigaretový tabak na vlastnoručné 
šúľanie cigariet			 560,00 Sk/kg     	
2403			ostatný tabak na fajčenie vrátane 
			tabakového zvyšku			 450,00 Sk/kg
2403			žuvací a šňupací tabak		 450,00 Sk/kg.
(2) Sadzby dane z cigariet, s výnimkou podľa odseku 3, sa ustanovujú takto:
číselný znak  		opis tovaru               			     kombinovaná sadzba dane  
colného 						           špecifická časť     percentuálna časť
sadzobníka
2402  a 2403		cigarety 				    0,35 Sk/kus	         22 % z ceny
					 						cigariet.
(3) Sadzba dane podľa odseku 2 pre cigarety a cigarety s filtrom s dĺžkou do 70 mm  vrátane je najmenej 0,85 Sk/kus a pre cigarety a cigarety s filtrom s dĺžkou nad 70 mm je 0,95 Sk/kus.
(4) Každých započatých 90 mm dĺžky tabakového povrazca  cigarety sa považuje za jeden kus.
(5) Na množstvo cigariet v spotrebiteľskom balení, ktoré sa predali za cenu vyššiu ako je cena uvedená na známke sa uplatní daň, ktorá sa vypočíta ako súčin rozdielu medzi cenou za ktorú sa cigarety predali a cenou uvedenou na známke a sadzby percentuálnej časti podľa odseku 2.”.
7.	V § 7  odsek 1 znie:
“(1) Daň z tabakových výrobkov s výnimkou cigariet sa vypočíta ako súčin základu dane a sadzby dane.”.
8.	V § 7 sa za odsek 1 vkladá nový odsek 2, ktorý znie: 	
“(2) Daň z cigariet pri kombinovanej sadzbe dane sa vypočíta ako súčet špecifickej časti dane a percentuálnej časti dane. Špecifická časť dane je súčin počtu kusov cigariet v spotrebiteľskom balení a špecifickej časti kombinovanej sadzby dane. Percentuálna časť dane je súčin ceny cigariet a percentuálnej časti kombinovanej sadzby dane.”.
Doterajší odsek 2 sa označuje ako odsek 3.

9.	V § 8 sa odsek 1 dopĺňa písmenom g), ktoré znie:
“g) právnickej osobe alebo fyzickej osobe dňom predaja cigariet konečnému spotrebiteľovi za cenu vyššiu ako je cena uvedená na známke.”.
10.	V § 8 odseky 2 a 3 znejú:
“(2) Zakazuje sa predaj cigariet 
a)	neoznačených na spotrebiteľskom balení známkou, ak tento zákon neustanovuje inak,
b)	za cenu vyššiu ako je cena uvedená na známke, 
c)	podmienený kúpou iného tabakového výrobku alebo iného tovaru.
 (3) Právnická osoba alebo fyzická osoba, ktorej vznikla daňová povinnosť podľa odseku 1 písm. d), e) a g), je povinná túto skutočnosť oznámiť a zaplatiť daň správcovi dane do 30 dní odo dňa vzniku daňovej povinnosti.”.
11.	V § 8 sa vypúšťajú odseky 4 a 5.
12.	Za § 8 sa vkladá § 8a, ktorý znie:
“§ 8a
Označovanie niektorých tabakových výrobkov známkou
(1) Pred vznikom daňovej povinnosti podľa § 8 ods. 1 písm. a) a b) musia byť cigarety označené na spotrebiteľskom balení známkou, na ktorej je uvedená cena cigariet, a ktorá spĺňa ostatné náležitosti v súlade so všeobecne záväzným právnym predpisom vydaným podľa § 18. Spotrebiteľské balenie cigariet označené poškodenou známkou, falzifikátom známky alebo známkou, ktorá nie je v súlade s týmto zákonom a všeobecne záväzným právnym predpisom vydaným podľa § 18 a spotrebiteľské balenie cigariet, ktorého označenie nie je v súlade s týmto zákonom a všeobecne záväzným právnym predpisom vydaným podľa § 18, sa na účely tohto zákona považuje za neoznačené.
(2)	Známka má na účely tohto zákona povahu ceniny.
(3)	Povinnosť označiť cigarety na spotrebiteľskom balení známkou sa nevzťahuje na cigarety 
a)	dovážané v drobných zásielkach neobchodného charakteru, 
b)	dovážané cestujúcim ako tovar neobchodného charakteru v množstve stanovenom osobitným predpisom,7a)
c)	vyvážané.
(4)	 Na označenie spotrebiteľského balenia cigariet sa môže použiť len známka s údajmi zodpovedajúcimi množstvu cigariet v tomto balení, príslušnej dĺžke cigariet a príslušnej cene cigariet.”.
Poznámka pod čiarou k odkazu 7a znie:
“7a) § 201 a 216 ods. 1 zákona č. 238/2001 Z. z. Colný zákon v znení neskorších predpisov.”

13. Poznámka pod čiarou k odkazu 7ab sa vypúšťa.

14.	V § 9 ods. 2 písm. d) sa na konci pripájajú tieto slová “a v prípade cigariet počet kusov spotrebiteľských balení, počet kusov cigariet v spotrebiteľskom balení a cenu cigariet,”.

15.	V § 9 ods. 2 písmeno e) znie:
„e) sadzbu dane a daň celkom; daň celkom sa zaokrúhli na celé koruny smerom nahor,”.
16.	V § 10 písmeno d) znie:
„d) vyvážané platiteľom,“.
17.	V § 11 sa vypúšťa odsek 4.
Doterajší odsek 5 sa označuje ako odsek 4.
18.	V § 14 ods. 1 sa slová “Ministerstvo financií Slovenskej republiky“ (ďalej len “ministerstvo”) nahrádzajú slovami “Daňové riaditeľstvo Slovenskej republiky“ (ďalej len „daňové riaditeľstvo”).
19.	V § 14 ods. 2 sa slovo “ministerstvo” vo všetkých tvaroch nahrádza slovami “daňové riaditeľstvo” a slová “vyhotoviteľa známok13a)” nahrádzajú slovami “tlačiarne cenín.”.
20.	Za § 14 sa vkladá § 14a, ktorý znie:
“§ 14a
Odber známok a zúčtovanie známok
(1)	Známky je oprávnená vyhotoviť tlačiareň cenín, ktorá má povolenie na ich tlač vydané daňovým riaditeľstvom.
(2) Platiteľ po pridelení registračného odberného čísla  
a)	uzatvorí s tlačiarňou cenín uvedenou v ods. 1 písomnú zmluvu o vyhotovení známok, ktorej kópiu predloží daňovému riaditeľstvu; zmeny v zmluve platiteľ neodkladne oznámi daňovému riaditeľstvu,
b)	požiada daňové riaditeľstvo o vydanie odberného poukazu na odber známok (ďalej len “odberný poukaz”); v žiadosti o vydanie odberného poukazu platiteľ uvedie jeho obchodné meno, sídlo, prípadne bydlisko, daňové identifikačné číslo a registračné odberné číslo, počet kusov známok podľa obchodného názvu cigariet, dĺžky cigariet, počet kusov cigariet v spotrebiteľskom balení a tomu zodpovedajúcu cenu cigariet,
c)	zašle daňovému riaditeľstvu najneskôr s predložením žiadosti o vydanie odberného poukazu zoznam cien vyrábaných cigariet a dovážaných cigariet, v ktorom uvedie obchodný názov cigariet, celkovú dĺžku cigarety s filtrom a dĺžku tabakového povrazca, krajinu pôvodu cigariet, počet kusov cigariet v spotrebiteľskom balení, cenu cigariet s predpokladaným dátumom začatia vyskladňovania za túto cenu a v prípade dovozu aj zahraničného výrobcu; zmenu údajov v zozname alebo doplnenie údajov v zozname je platiteľ povinný neodkladne oznámiť daňovému riaditeľstvu.
(3) Daňové riaditeľstvo dohodne s tlačiarňou cenín uvedenou v odseku 2 písm. a) ochranné prvky známky a vydá platiteľovi po splnení podmienok podľa odseku 2 odberný poukaz, ktorý má tri diely. Diel A odberného poukazu predloží platiteľ tlačiarni cenín. Diel B odberného poukazu si ponechá platiteľ; na tomto diele potvrdí tlačiareň cenín skutočný počet prevzatých známok. Diel C si ponechá daňové riaditeľstvo. Daňové riaditeľstvo vedie evidenciu známok.
(4) Dovozca môže požiadať o vydanie ďalšieho odberného poukazu pre toho istého zahraničného výrobcu až, keď sa viac ako polovica známok, ktoré mu boli na základe predchádzajúceho odberného poukazu vydané a dovozcom odovzdané ich zahraničnému výrobcovi, vrátila do tuzemska nalepená na spotrebiteľskom balení  cigariet dovezených  dovozcom, ktorý o tieto známky požiadal, alebo bola zničená pod dozorom správcu dane ako poškodená alebo nepoužitá. Zničenie známok v zahraničí potvrdí správca dane štátu, v ktorom boli známky zničené.
(5)	Platiteľ môže odoberať známky od tlačiarne cenín len na základe odberného poukazu vydaného daňovým riaditeľstvom.
(6)	Známky môže použiť len platiteľ a tieto nesmie predať alebo iným spôsobom odovzdať inej právnickej osobe alebo fyzickej osobe, s výnimkou dovozcu, ktorý odovzdá známky zahraničnému výrobcovi na nalepenie na spotrebiteľské balenie cigariet. 
(7) Tlačiareň cenín vydá známky platiteľovi až po predložení odberného poukazu a po ich úhrade. Uznané množstvo reklamovaných známok tlačiareň cenín písomne oznámi daňovému  riaditeľstvu a  zničí pod  dozorom správcu dane. O zničení známok vyhotoví tlačiareň cenín protokol.
(8) Ak platiteľ neprevezme časť alebo celé množstvo objednaných známok do 30 dní od dohodnutého termínu prevzatia známok, tlačiareň cenín to  písomne oznámi daňovému riaditeľstvu a neprevzaté známky zničí pod dozorom správcu dane. O zničení známok vyhotoví tlačiareň cenín protokol.
(9) Platiteľ poškodené známky a známky z iného dôvodu nepoužiteľné v súlade s týmto zákonom  zničí pod dozorom správcu dane. O zničení známok vyhotoví platiteľ protokol.
(10)	Dovozca je povinný dať si potvrdiť prechod známok do zahraničia pohraničným colným úradom, a to počet  kusov známok podľa ceny cigariet a dĺžky cigariet.
(11)	Pri dovoze cigariet je dovozca povinný zúčtovať známky použité na deklarované dovezené množstvo cigariet najneskôr do 30 pracovných dní odo dňa, v ktorom vznikla daňová povinnosť podľa § 8 ods. 1 písm. b). 
(12) Pri dovoze cigariet dovozca v písomnom colnom vyhlásení uvedie počet kusov spotrebiteľských balení cigariet, počet kusov známok nalepených na spotrebiteľské balenia cigariet podľa ceny cigariet a dĺžky cigariet, ktoré predloží k nahliadnutiu pri zúčtovaní daňovému riaditeľstvu spolu s potvrdením podľa odseku 10.
(13) Platiteľ zúčtuje použitie prevzatých známok s daňovým riaditeľstvom mesačne, a to v lehote určenej na podanie daňového priznania podľa § 12 ods. 2, s výnimkou dovozcu, ktorý zúčtuje použitie známok v lehote podľa odseku 11.
(14) Platiteľ pri zúčtovaní, s výnimkou podľa odseku 15,
a)	predloží diel B odberného poukazu,
b)	uvedie počet známok vložených do výrobného zariadenia slúžiaceho na ich nalepenie na spotrebiteľské balenie a počet spotrebiteľských balení, na ktorých boli skutočne nalepené nepoškodené známky,
c)	uvedie počet známok poškodených pri nalepovaní a balení cigariet do spotrebiteľského balenia výrobným zariadením,
d)	uvedie počet nepoužitých známok,
e)	predloží protokol o zničení známok podľa odseku 9, 
f)	uvedie rozdiel medzi prevzatými známkami a známkami uvedenými v písmenách b), c) a d) a jeho zdôvodnenie.
(15)	Dovozca pri zúčtovaní 
a)	predloží diel B odberného poukazu,
b)	uvedie počet známok, ktoré boli nepoškodené skutočne nalepené na spotrebiteľské balenie cigariet,
c)	uvedie počet nepoužitých známok, 
d)	predloží potvrdenie o zničení známok podľa odseku 4, 
e)	predloží potvrdenie pohraničného colného úradu o prechode známok do  zahraničia podľa odseku 10,
f)	uvedie rozdiel medzi prevzatými známkami a známkami uvedenými v písmenách b), c) a d) a jeho zdôvodnenie.“.
Poznámka pod čiarou k odkazu 13a znie:
”13a) Zákon č. 241/2001 Z. z. o ochrane utajovaných skutočností a o zmene a doplnení niektorých zákonov.“.
21.	V § 16 ods. 3 sa za slovo „týka“ vkladajú slová „alebo nezúčtuje použitie prevzatých známok podľa § 14a ods. 13“.
22.	V § 16 ods. 5 sa slová „§ 8 ods. 4 a 5“ nahrádzajú slovami „§ 14a ods. 10 alebo 11“.
23.	V § 16 ods. 6 písm. a) znie:
„a) predávajúcej osobe, ak zistí predaj cigariet, ktorých spotrebiteľské balenie je označené poškodenou známkou, falzifikátom známky alebo známkou, ktorá nie je v súlade s týmto zákonom a všeobecne záväzným právnym predpisom vydaným podľa § 18 alebo ak  označenie spotrebiteľského balenia cigariet nie je v súlade s týmto zákonom a všeobecne záväzným právnym predpisom vydaným podľa § 18,”. 
24.	V § 16 sa za odsek 7 vkladajú nové odseky 8 a 9, ktoré znejú:
“(8) Právnickej osobe alebo fyzickej osobe, ktorá poruší ustanovenie 
a)	§ 8 ods. 2 písm. b) uloží správca dane pokutu vo výške rozdielu dane zisteného správcom dane, najmenej však 5 000 Sk a v prípade opakovaného porušenia najmenej 10 000 Sk,
b)	§ 8 ods. 2 písm. c) uloží správca dane pokutu vo výške 5 000 Sk a v prípade opakovaného porušenia 10 000 Sk,
c)	§ 14a ods. 6 alebo 9 uloží správca dane pokutu do výšky 100 000 Sk, najmenej však                  10 000 Sk.
(9) Právnickej osobe alebo fyzickej osobe, ktorej vznikla daňová povinnosť podľa § 8              ods. 1 písm. e) uloží správca dane pokutu do výšky 100 000 Sk, najmenej však                     10 000 Sk.”.
Doterajší odsek 8 sa označuje ako odsek 10.
25.	V § 18 sa vypúšťajú slová ”odbere a zúčtovaní známok,”.
26.	Za § 20 sa vkladá § 20a, ktorý znie:
“§ 20a

(1)	Výrobca a dovozca, ktorému vznikne povinnosť označiť spotrebiteľské balenie cigariet podľa § 8a ods. 1 po 31. decembri 2002, je povinný predložiť daňovému riaditeľstvu zoznam cien vyrábaných a dovážaných cigariet podľa § 14a tohto zákona, najneskôr s predložením žiadosti o vydanie odberného poukazu podľa § 14a tohto zákona.
(2)	Výrobca a dovozca môže spotrebiteľské balenie cigariet označené známkou podľa              § 8 ods. 2 zákona platného k 31. decembru 2002 vyrobiť alebo doviesť najneskôr                       k 31. decembru 2002 a vyskladniť najneskôr k 31. januáru 2003. Po uplynutí tejto lehoty je vyskladnenie spotrebiteľského balenia cigariet označeného známkou podľa § 8 ods. 2 zákona platného k 31. decembru 2002 zakázané. 
(3)	Právnická osoba a fyzická osoba, ktorá nakúpi spotrebiteľské balenie cigariet označené známkou podľa § 8 ods. 2 zákona platného k 31. decembru 2002, môže takto označené spotrebiteľské balenie cigariet predávať najneskôr k 31. máju 2003. Po uplynutí tejto lehoty bude spotrebiteľské balenie cigariet označené známkou podľa § 8 ods. 2 zákona platného k 31. decembru 2002 považované za neoznačené.
(4) Výrobca a dovozca zúčtuje použitie známok podľa § 2 písm. e) a f) zákona platného              k 31. decembru 2002 s daňovým riaditeľstvom v lehote k 28. februáru 2003. Pri zúčtovaní sa použijú ustanovenia § 14a tohto zákona primerane. Nepoužité známky bez uvedenej ceny zničí výrobca a dovozca pod dozorom správcu dane do päť dní od dátumu skutočného zúčtovania.”.
Čl. II

Tento zákon nadobúda účinnosť 1. septembra 2002 s výnimkou bodov 1 až 25, bodu 26 § 20a ods. 3 a 4, ktoré nadobúdajú účinnosť 1. januára 2003.